**INFORMATĪVAIS ZIŅOJUMS**

**par Eiropas Savienības Konkurētspējas ministru padomes 2021. gada 25.februāra sanāksmē izskatāmajiem jautājumiem**

2021.gada 25.februārī notiks neformālā Eiropas Savienības (turpmāk - ES) Konkurētspējas ministru videokonference. Darba kārtībā plānota viedokļu apmaiņa par ekonomikas atveseļošanas, uzņēmējdarbības un patērētāju jautājumiem. Sanāksmē tiks izskatīti šādi Ekonomikas ministrijas un Finanšu ministrijas kompetences jautājumi:

**1) Eiropas pusgads — valstu atveseļošanas un noturības mehānismi *(turpmāk - ANM)* kā instruments rūpniecības politikas mērķu sasniegšanai: vienotā tirgus nostiprināšana, pāreja uz zaļo ekonomiku un stratēģiskā autonomija atvērtai ES.**

= *Politikas debates*

ES ilgtermiņa budžets kopā ar iniciatīvu Next Generation EU, kas ir pagaidu instruments atveseļošanās veicināšanai, būs visapjomīgākais stimulu kopums, kāds jebkad finansēts ar ES budžeta starpniecību. Tas pēc Covid-19 pandēmijas palīdzēs atjaunot Eiropas ekonomiku iepludinot tajā 1,8 triljonus eiro. Tā būs zaļāka, digitālāka, noturīgāka Eiropa.

Next generation EU ietvarā būtiska nozīme ir ANM, kas būs jauna Eiropas Komisijas centralizēti pārvaldīta budžeta programma, kas paredz 672,5 miljardi eiro[[1]](#footnote-1) reformu un investīciju atbalstam. ANM regulējumā ir uzsvērts, ka labi funkcionējošs vienotais tirgus, inovācijas un pētniecība ir atslēgas elementi ekonomikas izaugsmei un jaunu darba vietu radīšanai.

ANM tematiskais tvērums aptver visas šobrīd ES aktuālās tēmas – ekonomiskā, sociālā un teritoriālā kohēzija, pāreja uz zaļo un digitālo ekonomiku, veselība, konkurētspēja, noturība, produktivitāte, izglītība un prasmes, pētniecība un inovācijas, vieda, ilgtspējīga un iekļaujoša izaugsme, darba vietas un ieguldījumi, finanšu sistēmu stabilitāte.

Sekmīgai ekonomikas atveseļošanas procesa nodrošināšanai, Eiropas Semestris ir pielāgots atveseļošanas un noturības mehānisma ieviešanai, lai identificētu valstī esošās problēmas, uz kurām būtu jākoncentrē valsts ekonomikas atveseļošanas plāns, gan valsts ieguldījumu prioritātes.

Mazie un vidējie uzņēmumi (turpmāk -MVU) ir Eiropas ekonomikas mugurkauls, un tie ir būtisks darbavietu radīšanas un inovācijas virzītājspēks. Īpaši smagi šos uzņēmumus ir skārusi COVID-19 pandēmija. Tāpēc būtu jāsniedz atbalsts visu veidu MVU īpašajām vajadzībām – prasmju pilnveidošana, labākas piekļuves finanšu resursiem un ciešākas integrācijas Eiropas vērtību ķēdēs.

Latvijas aploksni ES ANM dotāciju/grantu veidā veido divas daļas:1,64 mljrd. eiro[[2]](#footnote-2) apmērā galīgi aprēķināti saskaņā ar apstiprināto metodoloģiju 2021. un 2022.gada saistībām un indikatīvi, balstoties uz prognozi, aprēķinātā daļa veido 0,32 mljrd. eiro (šī summa tiks precizēta līdz 2022.gada 30.jūnijam, balstoties uz attiecīgo metodoloģijā izmantoto kritēriju faktiskajiem rādītājiem). Līdz ar to uz šo brīdi maksimālais Latvijai pieejamais finansējums tiek indikatīvi lēsts 1,96 mljrd. eiro apmērā.

Lai saņemtu ANM finansējumu, Latvijai jāsagatavo ekonomikas Atveseļošanas un noturības plāns iesniegšanai Eiropas Komisijā (turpmāk – EK).

Ir sagatavots ANM plāna projekts, kas izstrādāts ņemot vērā nozaru ministriju sagatavoto prioritāro reformu un investīciju piedāvājumu, kā arī neformāli saņemto EK sākotnējo redzējumu par plāna saturu. 2021. gada 4.februārī, ANM plāna projekts tika izskatīts un atbalstīts Ministru kabinetā[[3]](#footnote-3). Šobrīd noris ANM plāna sabiedriskā apspriešana līdz 2021.gada 9.martam. Pēc apstiprināšanas valdībā plānu iesniegs Eiropas Komisijā (EK), kur eksperti vērtēs un sniegs komentārus, vai šo plānu var atzīt par atbilstošu valsts specifisko rekomendāciju izpildei un reformu virzieniem.

**Latvijas nostāja:**

Latvija kopumā pozitīvi vērtē ANM un uzskata, ka dalībvalstu atveseļošanas un noturības plānoi ciešā sasaistē ar Eiropas pusgadu dos būtisku ieguldījumu valstu ekonomikas atveseļošanai, lai atkoptos pēc COVID-19 pandēmijas izraisītās krīzes. Tas veicinās pāreju uz videi draudzīgāku un digitālāku ekonomiku.

*Diskusijas jautājumi:*

1. *Kādas prioritātes dalībvalstis ir apzinājušas, lai novirzītu ieguldījumus no ANM rūpniecības transformācijai, virzoties uz videi nekaitīgu un digitālu pāreju? Kā Konkurētspējas padome varētu atvieglot šo darbu un palīdzēt koordinēt dalībvalstu ieguldījumus?*

Latvijai svarīga produktivitātes paaugstināšana caur investīciju apjoma palielināšanu pētniecībai un attīstībai, ietverot inovāciju pārvaldības sistēmas stiprināšanu.

Tāpat Latvijas ieskatā industriālo parku un teritoriju attīstība, izmantojot viedus un energoefektīvus risinājumus industriālajās ražotnēs, sekmēs uzņēmumu paplašināšanos un produktivitātes paaugstināšanos, ļaujot uzņēmumam finanšu resursus novirzīt investīcijām uzņēmumu digitalizācijā un automatizācijā caur inovatīvu tehnoloģiju ieviešanu, nodrošinot industriālās infrastruktūras pielāgošanu nozarēm, kas spēj radīt produktus ar augstu pievienoto vērtību.

Attiecībā uz digitālajām pārveides iniciatīvām Latvija ir veikusi nacionālo priekšatlasi un paredzējusi atbalstu ANM un Eiropas Reģionālās Attīstības Fonds (ERAF) 2 Eiropas Digitālo inovāciju centriem (turpmāk – EDIC) darbībai un līdzfinansēšanai, kas darbosies vienotajā ES EDIC tīklā, lai palīdzētu uzņēmumiem uzlabot procesus, produktus un pakalpojumus, izmantojot digitālās tehnoloģijas, t.sk. specializēsies pakalpojumu un kompetenču sniegšanā kiberdrošības, mākslīgā intelekta un augstas veiktspējas datošanas jomā. EDIC darbosies, un palīdzēs ieviest un piemērot, nodrošināt piekļuvi tehniskajām kompetencēm un radīs vidi (ekosistēmu) risinājumu testēšanai pirms ieviešanas ražošanā. EDIC kompetence iekļauj inovāciju atbalsta pakalpojumus, finansējuma piesaistes atbalstu, apmācību un prasmju pilnveidošanu u.c. funkcijas, kas nodrošinātu koordinētu pieeju uzņēmējdarbības digitalizācijas veicināšanai, kā arī jaunu un inovatīvu procesu un pakalpojumu izvēršanu visās tautsaimniecības jomās.

Svarīga ir arī augsta līmeņa digitālo prasmju programmu izstrāde, ieskaitot kvantu skaitļošanas sistēmas izveidi, robotikas veicināšanu, augstas veiktspējas skaitļošanas centra (HPC) lietojumprogrammu attīstību, mikroshēmu un procesoru izstrādi. Latvija nesen pievienojās Eiropas deklarācijai par procesoriem un pusvadītāju tehnoloģijām un apņēmās sadarboties ar citām dalībvalstīm, lai stiprinātu ES procesoru un pusvadītāju projektēšanas un ražošanas ekosistēmu un paplašinātu industriālo klātbūtni visos piegādes ķēdes posmos, tādā veidā nostiprinot ES pozīcijas. Lai veicinātu komersantu pieeju augsta līmeņa digitālajām prasmēm, Izglītības un zinātnes ministrija ANM ietvaros ir paredzējusi virkni atbalsta aktivitātes, kas tiks īstenotas ar kvalificētu speciālistu un zinātnes ekselences centru starpniecību.

1. *Kādus pasākumus dalībvalstis plāno veikt, lai nodrošinātu, ka ANM fondi tiek ātri un efektīvi novirzīti arī mazo un vidējo uzņēmumu (turpmāk- MVU), lai atbalstītu tos pārejā uz digitālu un zaļu ekonomiku?*

Lai īstenotu MVU digitālo transformāciju viens no virzītājspēkiem ir uzņēmumu digitalizācija un inovācijas, t.sk. uzņēmējdarbības digitālās transformācijas pilna cikla atbalsta izveide. Ekonomikas ministrijas ANM ietvaros pieteiktais atbalsts uzņēmējdarbības digitālās transformācijas attīstīšanai iekļauj jau iepriekšminēto EDIC izveidi, kas tiktu papildināta ar reģionālo uzņēmējdarbības centru kapacitātes stiprināšanu piecos Latvijas plānošanas reģionos, lai veidotu visu Latvijas komersantu un EDIC saskarsmi pakalpojumu sniegšanā. Būtisks atbalsts paredzēts arī MVU procesu digitalizācijai komercdarbībā un atbalsts jaunu digitālu produktu un pakalpojumu ieviešanai uzņēmējdarbībā, kas ietvers piemēram, e-komercijas, digitālā mārketinga, digitālo kravu pavadzīmju, iekārtu atjaunošanas, automatizācijas un saistīto digitālās transformācijas atbalstu.

Būtiskākais aspekts sekmīgai digitālās transformācijas norisei komercdarbībā ir MVU digitālo pamatprasmju attīstība, jeb spēja izmantot mūsdienīgus digitālos rīkus pakalpojumu nodrošināšanā un ražošanā. Digitālo prasmju trūkums ir pamata cēlonis zemai digitālo tehnoloģiju integrācijai uzņēmumos un nepietiekamam e-komercijas apjomam. Šim nolūkam Ekonomikas ministrija ir paredzējusi līdzekļus ANM plāna ietvaros, lai balstoties uz MVU digitālās attīstības novērtējumu un identificētajām vajadzībām, MVU darbiniekiem tiktu nodrošinātas pamata un vidēja līmeņa digitālās pārvaldības prasmju apmācības, kas ietver zināšanu apguvi ar mērķi veicināt uzņēmumu eksportspēju caur darbinieku prasmju pilnveidošanu mūsdienīgu digitālo analītikas un e-komercijas rīku, sistēmu un programmatūru izmantošanā.

Digitālās infrastruktūras transformācija, ietverot 5G infrastruktūras izbūvi Via Baltica koridorā, kā arī platjoslas pieslēgumi “pēdējās jūdzes” infrastruktūras attīstībā.

Būtiska ir arī valsts pārvaldes digitālā transformācija, ietverot pakalpojumu uzlabošanu un valsts informācijas komunikācijas tehnoloģiju (turpmā-IKT) resursu izmantošanas efektivitātes paaugstināšanu, kā arī tautsaimniecības datu un digitālo pakalpojumu ekonomikas attīstīšanu.

1. *Kā ANM īstenošana var veicināt ES stratēģiskās autonomijas stiprināšanu?*

Stratēģiskā autonomija ir spēja sevi nodrošināt jomās, kas nepieciešamas dažādu krīžu pārvarēšanai ģeopolitisko pārmaiņu kontekstā, lai nodrošinātu iedzīvotāju veselību, dzīvību un drošību, un nepārtrauktību preču un pakalpojumu sniegšanā. Šobrīd Eiropas ekonomika ir atkarīga no ārējiem enerģijas avotiem, izejvielām, tehnoloģijām, kā arī un to piegādātājiem un piegādes ķēdēm.

ANM ir instruments, kas dod iespēju stiprināt Eiropas stratēģisko autonomiju, attīstot tehnoloģijas, dodot iespēju uzņēmumiem darboties kopīgos Eiropas projektos. Uzskatām, ka kopīgie ES pārrobežu projekti ir pareizais ceļš uz priekšu, lai arī stiprinātu stratēģisko noturību.

Latvija kopā ar Dāniju, Čehiju, Igauniju, Somiju, Īriju, Lietuvu, Maltu, Nīderlandi, Slovākiju un Zviedriju ir iesniegušas Eiropas Komisijai ne-papīru ar savu redzējumu par Stratēģiskas autonomijas panākšanu ES, saglabājot atvērtu ekonomiku.

**2) Jaunā patērētāju programma - galvenā patērētāju loma ekonomikas atveseļošanā un nepieciešamība stiprināt patērētāju noturību**

=*Politikas debates*

COVID-19 pandēmijas rezultātā ir ievērojami samazinājies privātais patēriņš, kas ir ietekmējis ne tikai pieprasījumu, bet arī piedāvājumu Eiropas Savienības (turpmāk – ES) ekonomikā. Ņemot vērā, ka privātie izdevumi veido apmēram pusi no ES iekšzemes kopprodukta, patērētāju uzticēšanās un iespēju apzināšanās ir būtiska, lai stimulētu ekonomikas atveseļošanos.

Pašreizējā krīze pastiprina problēmas patērētāju aizsardzībā, jo nākas saskarties ar negodīgiem tirgotājiem, kuri izmanto vājās vietas tirgos, kas strauji attīstās, reklāmām ar viltus apgalvojumiem vai pat nedrošu produktu piedāvājumiem. Tādēļ, lai veicinātu patērētāju nozares atveseļošanos, svarīgi izprast un vadīt patērētāju uzvedības attīstību pēc COVID-19 pandēmijas zaļās un digitālās pārejas kontekstā, kas vidējā termiņā un ilgtermiņā noteiktu patēriņa modeļu attīstību. Turklāt, ir svarīgi pieņemt visaptverošu un līdzsvarotu pieeju, turpinot darbu pie Eiropas patērētāju tiesību aktu izstrādes, jo jāņem vērā tirgus attīstība un zaļā un digitālā pāreja. Pēckrīzes atveseļošanās procesā jāvērš uzmanība augsta līmeņa patērētāju aizsardzībai, kas nodrošinātu, ka patērētāju tiesības paliek efektīvas un aizsargātas.

2020. gada 13. novembrī Eiropas Komisija nāca klajā ar jauno patērētāju programmu “*Jaunā patērētāju tiesību aizsardzības programma. Patērētāju noturības stiprināšana, lai panāktu ilgtspējīgu atveseļošanos*”, kurā izklāstīti pasākumi ar mērķi veicināt videi draudzīgāku un taisnīgāku Vienoto tirgu, kā arī palielināt patērētāju uzticību. Turklāt jaunajā patērētāju programmā arī uzsvērta nepieciešamība pēc tādiem politikas pasākumiem, kas sniegtu atbildes jautājumiem, kas radušies digitālās transformācijas rezultātā, piemēram, mākslīgais intelekts. Vienlaikus nepieciešams izstrādāt sistēmu, kas garantē augstu patērētāju aizsardzības līmeni, ņemot vērā, ka digitālā pāreja noved pie jaunu preču un pakalpojumu radīšanas, kā arī maina patērētāju lomu. Šīs izmaiņas ļauj patērētājiem iepirkties visā pasaulē, bet rada arī jaunus izaicinājumus patērētāju aizsardzībai.

Pašreizējā situācija prasa plašu partnerību starp valsts iestādēm, patērētāju organizācijām, uzņēmumiem un citām ieinteresētajām pusēm, kas atspoguļota jaunajā patērētāju programmā. Tas būs svarīgs atveseļošanās faktors, jo uzņēmumi iepriekš nebija pietiekami iekļauti attiecīgajās politikas veidošanas struktūrās.

**Latvijas nostāja:**

Latvija **kopumā atbalsta** jaunās patērētāju programmas mērķus un tajā paredzētos uzdevumus un aktivitātes. Latvija atbalsta zaļās un digitālās pārejas izvirzīšanu Programmas prioritāšu priekšgalā, ņemot vērā šo jautājumu aktualitāti un patērētāju ietekmi abās jomās. Detalizēta Latvijas nostāja ir pausta Nacionālajā pozīcijā “*Par Komisijas paziņojumu Eiropas Parlamentam un Padomei “Jaunā patērētāju tiesību aizsardzības programma. Patērētāju noturības stiprināšana, lai panāktu ilgtspējīgu atveseļošanos””.*

*Diskusijas jautājumi:*

1. *Cik lielā mērā šobrīd pieņemtie dalībvalstu pasākumi, lai palīdzētu uzņēmumiem un atbalstītu ekonomikas atveseļošanos, veicina patērētāju uzticības stiprināšanu un noturības palielināšanu?*

Uzņēmumu atbalstīšana ir ekonomikas atveseļošanas svarīgs elements, kas viennozīmīgi ir patērētāju interesēs, saglabājot pieeju svarīgām precēm un pakalpojumiem un tādejādi veicinot uzticēšanos tirgum kopumā. Patērētājam ir svarīgi apzināties, ka tā noslēgtie līgumi tiks izpildīti vai ciestie zaudējumi tiks kompensēti, ņemot vērā grūtos apstākļus. Vienlaikus, svarīgi lai uzņēmumu atbalsts tiktu veikts ar skatījumu ilgtermiņā, saprotot kādas prasmes un investīcijas nepieciešamas ekonomikas attīstībai nākotnē, ņemot vērā prioritātes zaļās un digitālās pārejas īstenošanā.

1. *Kā pasākumi patērētāju noturības stiprināšanai var veicināt Vienotā tirgus konkurētspējas uzlabošanu saistībā ar zaļo un digitālo pāreju?*

Patērētājiem būtu jādod reāls atbalsts zaļajā un digitālajā pārejā, lai tam būtu ietekme ilgtermiņā uz Vienotā tirgus konkurētspēju. Patērētāju tiesību ievērošanas nodrošināšana, atbalsts jūtīgām patērētāju grupām (bērni, vecāka gada gājuma iedzīvotāji, personas ar īpašām vajadzībām, personas ar finansiālām problēmām un parādu slogu, u.c.), jaunu prasmju attīstīšana, izglītošana un informācijas pieejamības nodrošināšana ir tikai daži no piemēriem patērētāju noturības stiprināšanai. Ieguldījumus digitālajā transformācijā un zaļajā pārejā būtu jāveic tā, lai tiktu maksimāli ņemtās vērā patērētāju kā preču un pakalpojumu gala lietotāju intereses un vajadzības. Piemēram, digitālajā pārejā ir svarīgas patērētāju prasmes un iespējas izmantot digitālās pārejas sniegtās priekšrocības un droša interneta vide, savukārt, zaļajā pārejā ir svarīga ilgtspējīgu preču un pakalpojumu plaša pieejamība par saprātīgām cenām visām sabiedrības grupām, lai jebkuram no mums būtu iespēja izdarīt ilgtspējīgu izvēli.

1. **Direktīva ar ko groza Direktīvu 2013/34/ES attiecībā uz ienākuma nodokļa informācijas atklāšanu, ko veic konkrēti uzņēmumi un filiāles**

=*Politikas debates*

Plānots diskutēt par iespēju panākt vienošanos par vispārējo pieeju par kompromisa teksta priekšlikumu attiecībā uz Komisijas 2016. gada 12. aprīļa priekšlikumu Eiropas Parlamenta un Padomes direktīvai, ar ko groza Direktīvu 2013/34/ES attiecībā uz ienākuma nodokļa informācijas atklāšanu, ko veic konkrēti uzņēmumi un filiāles (turpmāk – priekšlikums).

Aicinot nodrošināt pasaulē taisnīgu un modernu starptautisko nodokļu sistēmu, 2015. gada novembrī G20 apstiprināja ESAO rīcības plānu, lai cīnītos pret nodokļu bāzes samazināšanu un peļņas novirzīšanu (turpmāk - BEPS), kura mērķis ir sniegt valdībām skaidrus starptautiskus risinājumus, lai novērstu trūkumus spēkā esošajos noteikumos, kas ļauj novirzīt uzņēmumu peļņu uz beznodokļu vai zemu nodokļu jurisdikcijām.

Daļa no BEPS 13. darbības – “Transfertcenu dokumentēšana un par katru valsti atsevišķi ziņošana” - ir pārņemta ar Padomes Direktīvu (ES) 2016/881[[4]](#footnote-4), uzliekot pienākumu starptautiskiem koncerniem, kuru konsolidētie ieņēmumi ir 750 000 000 *euro* vai vairāk un kas veic saimniecisku darbību ES teritorijā, katru gadu sniegt pārskatu tās dalībvalsts nodokļu administrācijai, kurā tās veic saimniecisko darbību(turpmāk – *country by country report* jeb *CBCR*). Pārskatā iekļauj informāciju par ieņēmumu summu, peļņu pirms ienākumu nodokļa nomaksāšanas, nomaksāto un uzkrāto ienākuma nodokli, darbinieku skaitu, pamatkapitālu, nesadalīto peļņu un materiālajiem aktīviem. Savukārt nodokļu administrācija, kura saņem *CBCR*, nosūta to visām pārējām ES dalībvalstu nodokļu administrācijām, kurās ir pārstāvēts attiecīgais starptautiskais koncerns.

Priekšlikumā ir paredzēts, ka daļa no CBCR iekļautās informācijas būs jāpublisko konkrēta uzņēmuma mājaslapā. Prasības attieksies uz starptautiskiem uzņēmumiem un to grupām, kuri veic saimniecisko darbību ES un kuru ieņēmumi (vai attiecīgi konsolidētie ieņēmumi) pārsniedz 750 000 000 EUR gadā, neatkarīgi no tā, vai to galvenā mītne atrodas ES vai ārpus tās.

ES PadomesJuridiskais dienests par priekšlikumu ir sniedzis viedokli, norādot, ka Komisijas priekšlikuma galvenais mērķis ir cīnīties ar izvairīšanos no nodokļu maksāšanas, savukārt priekšlikuma būtība ir uzlikt par pienākumu konkrētiem uzņēmumiem un filiālēm publiskot informāciju par nodokļu nomaksu un citu, ar to tieši saistītu, informāciju. Tā kā priekšlikumā ir iekļautas nodokļu normas, un tā galvenais mērķis un būtība ir nodokļu jautājums, ES Padomes Juridiskais dienests uzskata, ka priekšlikuma juridiskajam pamatojumam jābūt LESD 115.pantam nevis LESD 50. panta 1.punktam, kas nozīmē, ka priekšlikuma pieņemšanai būtu jānotiek pēc īpašas likumdošanas procedūras, kurai nepieciešama vienprātīga piekrišana.

**Latvijas nostāja:**

Latvija kopumā atbalsta priekšlikuma galveno mērķi cīnīties pret izvairīšanos no nodokļu maksāšanas, uzliekot par pienākumu konkrētiem daudznacionālajiem uzņēmumiem un to filiālēm publiskot informāciju par nodokļu nomaksu un citu, ar to saistītu informāciju.

Attiecībā uz priekšlikuma juridisko bāzi, Latvija uzskata, ka ES Padomes Juridiskā dienesta viedoklis ir pamatots un Eiropas Komisijas priekšlikuma izvēlētais juridiskais pamatojums ir neatbilstošs, jo priekšlikums attiecas uz nodokļu jautājumiem. Līdz ar to priekšlikuma juridiskajam pamatojumam jābūt LESD 115.pantam un diskusijām par šo priekšlikumu ir jānotiek Ekonomikas un finanšu padomē (ECOFIN).

Latvija pieņem zināšanai ES Padomes Juridiskā dienesta iesaisti centienos rast izeju no strupceļa, kurā ir nonācis šis priekšlikums.

Ņemot vērā, ka starp dalībvalstīm nav nepieciešamā vienprātība priekšlikuma juridiskā pamata maiņai**, Latvija šobrīd neiebilst pret priekšlikuma tālāku virzību esošajā redakcijā.**

**Latvijas delegācija:**

Delegācijas vadītājs:

Jurģis Miezainis, Ekonomikas ministrijas Parlamentārais sekretārs

Ekonomikas ministrs J. Vitenbergs

Valsts sekretāra pienākumu izpildītāja Z.Liepiņa

M.Rone, 67013265

Mara.rone@em.gov.lv

1. 2018.gada cenās [↑](#footnote-ref-1)
2. PE‑ CONS 75/20 [↑](#footnote-ref-2)
3. Informatīvais ziņojums "Par Eiropas Savienības Atveseļošanas un noturības mehānisma plāna projektu" http://tap.mk.gov.lv/lv/mk/tap/?pid=40497704&mode=mk&date=2021-02-04 [↑](#footnote-ref-3)
4. Padomes Direktīva (ES) 2016/881 (2016. gada 25. maijs), ar ko Direktīvu 2011/16/ES groza attiecībā uz obligātu automātisku informācijas apmaiņu nodokļu jomā. [↑](#footnote-ref-4)